แบงก์น่าสนใจที่สุดปีนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

....จิตรา อมรธรรม
SET Index ที่ระดับปิดที่ 772 จุด วันที่ 22 มี.ค. ปรับตัวขึ้นมาแล้ว 93 จุด จากจุดต่ำสุดของปีนี้ที่ 679 จุด หรือ 14% โดยมาจาก Flow จากต่างชาติเป็นหลัก แม้จะมีแรงขายทำกำไรในช่วงบ่ายในกลุ่มธนาคารและพลังงาน แต่ยอดของต่างชาติก็เป็นซื้อสุทธิ 2,279 ล้านบาท รวมเป็นยอดซื้อสุทธิในปีนี้ 30,710 ล้านบาท นอกจากประเด็นการเมืองในประเทศที่ดิฉันเห็นว่าผ่านจุดพีกหรือแย่ที่สุดไปแล้ว และเศรษฐกิจในเอเชียรวมถึงไทยที่แข็งแกร่งฉีกตัวออกมาจากโลกตะวันตกอย่างเห็นได้ชัด 
ดิฉันเชื่อว่าด้วยสภาพคล่องในระบบเศรษฐกิจโลกที่ยังมีอยู่มาก (เพราะยังมีเพียงไม่กี่ประเทศที่ปรับขึ้นดอกเบี้ยและขึ้นอย่างค่อยเป็นค่อยไป การถอนมาตรการกระตุ้นเศรษฐกิจขณะนี้ยังไม่เริ่มต้นอย่างชัดเจนด้วยซ้ำ การขยายกำลังการผลิตของโรงงานต่างๆ ยังไม่เกิดขึ้นเพราะอุปสงค์ยังฟื้นตัวไม่มากพอ) จะทำให้ต่างชาติยังคงซื้อสุทธิในตลาดหุ้นเอเชียต่อเนื่อง 
หากมองย้อนกลับไปในปี 2551 ที่เกิดวิกฤต Subprime ต่างชาติขายสุทธิหุ้นไทย 1.6 แสนล้านบาท เป็นการขายเกือบทั้งหมดที่ซื้อมาก่อนหน้านั้น 3 ปีรวมกัน 1.8 แสนล้านบาท เท่ากับว่าต่างชาติแทบจะต้องกลับมาสร้างสถานะในไทยกันใหม่ (ก่อนหน้ามีสถานะซื้อสลับขายมาตั้งแต่ดัชนีอยู่ที่ระดับ 1,200 กว่าจุด) โดยในปีที่ผ่านมาซื้อสุทธิ 3.8 หมื่นล้านบาท และปีนี้ (จนถึงวันที่ 22 มี.ค.) ซื้อสุทธิอีก 3.1 หมื่นล้านบาท เทียบกับในปีที่สถานการณ์เป็นปกติไม่มีวิกฤต ยอดซื้อของต่างชาติขยับสูงไปได้ถึง 5.5 หมื่นล้านบาท/ปี และเมื่อเทียบยอดซื้อของต่างชาติกับมูลค่าตลาด ปัจจุบันอยู่ที่ 1.2% ต่ำกว่าปีปกติที่จะวิ่งอยู่ในช่วง 1.61.8% ของมูลค่าตลาด 
หากเป็นเช่นนั้นหมายความว่าต่างชาติยังซื้อได้อีก 2.5–3.5 หมื่นล้านบาท แต่เป็นไปไม่ได้ที่จะซื้อทุกวัน การขายของต่างชาติจึงมีโอกาสเกิดขึ้นตลอดเวลาซึ่งหมายถึงการปรับฐานของดัชนี แต่เป็นการพักฐานเพื่อสลับต้นทุนและไปต่อตราบที่ยังไม่มีความเสี่ยงใหม่ๆ ที่ตลาดไม่รู้เกิดขึ้น 
ฝ่ายกลยุทธ์ของ FSS ได้คาดการณ์ดัชนีในปีนี้ไว้ที่ 860 จุด ตั้งแต่เกิดความเสี่ยงเรื่องมาบตาพุดใหม่ๆ และพร้อมจะปรับเป้าหมายขึ้นหากมาบตาพุดคลี่คลายเร็วกว่าคาด โดยกลุ่มธนาคารเป็นหนึ่งในกลุ่มที่น่าลงทุนที่สุดในปีนี้ เหตุผลตรงไปตรงมาคือธนาคารเป็นกลุ่มเดียวที่รับประโยชน์จากดอกเบี้ยขาขึ้น เพราะดอกเบี้ยเงินกู้จะค่อยๆ ทยอยปรับราคาขึ้นทันทีในขณะที่ดอกเบี้ยเงินฝากมีส่วนที่เป็นฝากประจำและลอยตัวอย่างละครึ่ง แต่การปรับขึ้นดอกเบี้ยเงินฝากจะค่อยๆ ปรับในระยะถัดไป กำไรของธนาคารคือส่วนต่างอัตราดอกเบี้ยที่กว้างขึ้น นักวิเคราะห์ของ FSS ประเมินว่ากำไรของกลุ่มธนาคารในปี 2553–2554 จะขยายตัวเพิ่มขึ้นเฉลี่ย 16% ต่อปีเป็น 1.02 แสนล้านบาท และ 1.18 แสนล้านบาท ตามลำดับ เป็นอัตราการเติบโตที่สูงที่สุดในรอบ 6 ปี (การจะให้กำไรในระดับแสนล้านบาทเติบโตปีละกว่า 10% ไม่ใช่เรื่องง่าย) และเป็นเม็ดเงินที่สูงสุดเป็นประวัติการณ์ ธนาคารที่เป็น Top Picks ของ FSS ได้แก่ KBANK, SCB, BAY แต่ถ้าระยะสั้นต้องแถม TCAP อีกหนึ่งตัว